b'\n_START_ARTICLE_\nSusanna M\xc3\xa4lkki\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nM\xc3\xa4lkki valmistui ylioppilaaksi vuonna 1988. H\xc3\xa4n aloitti muusikonuransa sellistin\xc3\xa4. H\xc3\xa4n opiskeli sellonsoittoa Tukholman l\xc3\xa4hell\xc3\xa4 Edsbergin musiikki-instituutissa Frans Helmersonin johdolla vuosina 1989\xe2\x80\x931993 sek\xc3\xa4 Lontoossa Royal Academy of Musicissa lukuvuoden 1993\xe2\x80\x931994 David Strangen ja Lynn Harrellin johdolla. H\xc3\xa4n suoritti sellonsoiton diplomin Sibelius-Akatemiassa vuonna 1995 muun muassa Seppo Laamasen ja Erkki Raution johdolla._NEWLINE_M\xc3\xa4lkki voitti Turun sellokilpailun vuonna 1994 ja soitti ensikonserttinsa vuonna 1995. H\xc3\xa4n toimi vuosina 1995\xe2\x80\x931998 sellon \xc3\xa4\xc3\xa4nenjohtajana G\xc3\xb6teborgin sinfoniaorkesterissa. M\xc3\xa4lkki opiskeli vuosina 1995\xe2\x80\x931998 orkesterinjohtamista Sibelius-Akatemiassa Jorma Panulan, Atso Almilan, Eri Klasin ja Leif Segerstamin johdolla. H\xc3\xa4n suoritti kapellimestaridiplomin vuonna 2000._NEWLINE_M\xc3\xa4lkin ura kapellimestarina sai nostetta menestyksekk\xc3\xa4\xc3\xa4st\xc3\xa4 orkesterinjohdosta Thomas Ad\xc3\xa8sin oopperan Powder Her Face Suomen kantaesityksess\xc3\xa4 vuonna 1999. Ad\xc3\xa8s n\xc3\xa4ki konsertin ja kutsui M\xc3\xa4lkin Englantiin avustamaan h\xc3\xa4nt\xc3\xa4 teoksen muiden esitysten kanssa. M\xc3\xa4lkki on johtanut vierailevana kapellimestarina muun muassa Berliinin, M\xc3\xbcnchenin, Los Angelesin ja New Yorkin filharmonikkoja, Concertgebouw-orkesteria, Bostonin, Chicagon ja NHK:n sinfoniaorkesteria sek\xc3\xa4 Philadelphian ja Clevelandin orkesteria._NEWLINE_Vuosina 2002\xe2\x80\x932005 M\xc3\xa4lkki toimi Stavangerin sinfoniaorkesterin taiteellisena johtajana ja Oulun kaupunginorkesterin p\xc3\xa4\xc3\xa4vierailijana. Vuosina 2006\xe2\x80\x932013 h\xc3\xa4n oli Ensemble InterContemporain musiikillinen johtaja Pariisissa. Vuodesta 2013 M\xc3\xa4lkki on ollut lissabonilaisen Orquestra Gulbenkianin p\xc3\xa4\xc3\xa4vierailija. Syyskuussa 2014 h\xc3\xa4net nimitettiin Helsingin kaupunginorkesterin ylikapellimestariksi kolmivuotiskaudelle alkaen syksyst\xc3\xa4 2016._NEWLINE_M\xc3\xa4lkki on julkaissut useita levytyksi\xc3\xa4, joissa h\xc3\xa4n johtaa muun muassa kamariorkesteri Avantia ja Stavangerin sinfoniaorkesteria._NEWLINE_Vuonna 2005 M\xc3\xa4lkki sai Suomi-palkinnon. H\xc3\xa4net valittiin Ruotsin kuninkaallisen musiikkiakatemian j\xc3\xa4seneksi vuonna 2008 ja Royal Academy of Music -korkeakoulun j\xc3\xa4seneksi kes\xc3\xa4kuussa 2010. Vuonna 2011 M\xc3\xa4lkille my\xc3\xb6nnettiin Pro Finlandia -mitali. Klassisen musiikin lehti Musical America on valinnut M\xc3\xa4lkin vuoden 2017 kapellimestariksi._NEWLINE_Susanna M\xc3\xa4lkin is\xc3\xa4 on Pentti M\xc3\xa4lkki.'